**Powerwolf** je nemecká power metalová hudobná skupina, ktorá je aktívna od roku 2003, kedy ju založili Matthew a Charles Greywolfoví. Skupina je známa vďaka svojmu temnému vzhľadu (kostýmy a používanie tzv. *corpse paintingu*) a témy a koncept ich skladieb či celých albumov sú štylizované do vlkodlakov a viacerých odkazov na kresťanstvo a cirkev. „Vlci" už od svojho vzniku vydali sedem albumov. Úvodná skladba z albumu *Bible of the Beast*, „Raise your fist, evangelist", bola nominovaná v súťaži Metal Hammer Awards 2010 v kategórii „Metalová hymna roka 2010".

História
--------

V roku 2003 sa bratia Charles a Matthew Greywolfoví, ktorí spolu hrali už roky, rozhodli vytvoriť skupinu, a to je začiatok skupiny Powerwolf. Čoskoro bratia prizvali do skupiny francúzskeho bubeníka Stéfana Funèbra a nemeckého keyboardistu Falka Mariu Schlegela, ale nemohli nájsť vhodného speváka, s ktorým by bol Powerwolf kompletný. Medzitým začala skupina písať skladby a na dovolenke v Rumunsku Charles a Matthew stretli Attilu Dorna. Dorn, ktorý študoval klasickú operu na Národnej univerzite múzických umení v Bukurešti, sa presťahoval do domovského mesta skupiny Saarbrückenu a tak sa stal frontmanom skupiny Powerwolf. Vďaka Dornovej láske k rumunským legendám o vlkodlakoch skupina vytvorila debutový album, *Return in Bloodred*, ktorý využíva tieto legendy ako základ pre viaceré texty. V roku 2007 nasledoval druhý album, *Lupus Dei*, ktorého konceptom bol vlk ako hlavná postava a jeho pád od krvilačnosti k osvieteniu.

V roku 2010 odišiel bubeník Stéfan Funèbre, namiesto neho prišiel Tom Diener, ktorý už so skupinou hral počas posledných 12 mesiacov ako dočasný náhradník za Funèbra. Tom Diener odišiel v roku 2011 a nahradil ho súčasný bubeník Roel van Helden.

V januári a februári 2017 boli Powerwolf na turné spoločne so skupinami Epica a Beyond the Black. Potom začali pracovať na novom štúdiovom albume, *The Sacrament of Sin*, ktorý bol vydaný v lete 2018.

Členovia
--------

Powerwolf, koncert v roku 2016
Attila Dorn v roku 2018
### Súčasní členovia

* Attila Dorn – spev
* Matthew Greywolf – gitara
* Charles Greywolf – basgitara, gitara
* Falk Maria Schlegel – klávesy, organ
* Roel van Helden – bicie

### Bývalí členovia

* Stéfane Funèbre – bicie (do roku 2010)
* Tom Diener – bicie (do roku 2011)

Diskografia
-----------

### Štúdiové albumy

* *Return in Bloodred* (2005)
* *Lupus Dei* (2007)
* *Bible of the Beast* (2009)
* *Blood of the Saints* (2011)
* *Preachers of the Night* (2013)
* *Blessed & Possessed* (2015)
* *The Sacrament of Sin* (2018)
* *Call of the Wild* (2021)

Referencie
----------

1. ↑   *10.05.2010: Metal HAwards* [online]. Powerwolf, [cit. 2011-11-11]. Dostupné online. Archivované 2011-08-05 z originálu. (po anglicky)
2. ↑   *Powerwolf* [online]. Metal Blade Records, [cit. 2011-11-11]. Dostupné online. (po anglicky)
3. ↑   *Powerwolf Parts Ways With Drummer Stefane Funebre* [online]. Metalunderground.com, [cit. 2011-11-11]. Dostupné online. (po anglicky)
4. ↑   *Powerwolf Splits With Drummer Tom Diener* [online]. Metalunderground.com, [cit. 2011-11-11]. Dostupné online. (po anglicky)
5. ↑   *Roel van Helden* [online]. Encyclopaedia Metallum, [cit. 2011-11-11]. Dostupné online. (po anglicky)
6. ↑  Spark. *Spark TV: POWERWOLF - rozhovor s Matthew Greywolfem v Praze!* [online]. 2017-02-10, [cit. 2017-02-11]. Dostupné online.
7. ↑  Powerwolf. *Here it is!* [online]. Facebook, 2018-03-29, [cit. 2018-04-01]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Powerwolf**

Externé odkazy
--------------

* Oficiálna stránka skupiny (po anglicky)

Zdroj
-----

* *Tento článok je čiastočný alebo úplný preklad článku Powerwolf na českej Wikipédii.*